62018CO0690_INF
Unionin tuomioistuimen määräys (seitsemäs jaosto) 6.5.2021 – CLCV ym. (Dieselmoottoreiden estolaite II)
(yhdistetyt asiat C-690/18–C-692/18)
Ennakkoratkaisupyyntö – Unionin tuomioistuimen työjärjestyksen 99 artikla – Jäsenvaltioiden lainsäädännön lähentäminen – Asetus (EY) N:o 715/2007 – 3 artiklan 10 kohta – 5 artiklan 2 kohta – Estolaite – Moottoriajoneuvot – Dieselmoottori – Epäpuhtauspäästöt – Moottorinohjausjärjestelmään vaikuttava tietokoneohjelma – Teknologiat ja strategiat, joiden avulla voidaan rajoittaa epäpuhtauspäästöjen syntymistä
1.
Ennakkoratkaisukysymykset – Oikeuskäytännössä jo ratkaistuihin kysymyksiin nähden identtiset kysymykset – Työjärjestyksen 99 artiklan soveltaminen
(SEUT 267 artikla; unionin tuomioistuimen työjärjestyksen 99 artikla)
(ks. 58–60 kohta)
2.
Jäsenvaltioiden lainsäädännön lähentäminen – Moottoriajoneuvot – Kevyiden henkilö- ja hyötyajoneuvojen päästöt – Asetus N:o 715/2007 – Estolaite – Rakenteeseen kuuluva laite – Käsite – Tietokoneohjelma, joka on osa moottorinohjausjärjestelmää tai vaikuttaa siihen – Tietokone-ohjelma, joka vaikuttaa päästöjenrajoitusjärjestelmän toimintaan ja vähentää sen tehokkuutta – Kuuluminen käsitteen piiriin
(Euroopan parlamentin ja neuvoston asetuksen N:o 715/2007 3 artiklan 10 alakohta)
(ks. 61 kohta ja tuomiolauselman 1 kohta)
3.
Jäsenvaltioiden lainsäädännön lähentäminen – Moottoriajoneuvot – Kevyiden henkilö- ja hyötyajoneuvojen päästöt – Asetus N:o 715/2007 – Estolaite – Päästöjenrajoitusjärjestelmä – Käsite – Teknologiat ja strategiat, joiden avulla voidaan rajoittaa epäpuhtauspäästöjen syntymistä niiden muodostumisen aikana ja sen jälkeen – Kuuluminen käsitteen piiriin
(Euroopan parlamentin ja neuvoston asetuksen N:o 715/2007 3 artiklan 10 alakohta)
(ks. 61 kohta ja tuomiolauselman 2 kohta)
4.
Jäsenvaltioiden lainsäädännön lähentäminen – Moottoriajoneuvot – Kevyiden henkilö- ja hyötyajoneuvojen päästöt – Asetus N:o 715/2007 – Estolaite – Käsite – Laite, joka havaitsee tyyppihyväksymismenettelyjen kulkuun liittyvät muuttujat, jotta päästöjenrajoitusjärjestelmän suorituskykyä voidaan parantaa kyseisten menettelyjen aikana – Kuuluminen käsitteen piiriin – Parannus, joka voidaan havaita satunnaisesti ajoneuvon tavanomaisissa käyttöolosuhteissa – Vaikutuksettomuus
(Euroopan parlamentin ja neuvoston asetuksen N:o 715/2007 3 artiklan 10 alakohta)
(ks. 61 kohta ja tuomiolauselman 3 kohta)
5.
Jäsenvaltioiden lainsäädännön lähentäminen – Moottoriajoneuvot – Kevyiden henkilö- ja hyötyajoneuvojen päästöt – Asetus N:o 715/2007 – Tyyppihyväksyntää koskevat valmistajien velvoitteet – Kielto käyttää päästöjenrajoitusjärjestelmien tehokkuutta vähentäviä estolaitteita – Poikkeukset – Moottorin suojaaminen vaurioitumiselta tai vahingolta ja ajoneuvon turvallisen toiminnan varmistaminen – Ulottuvuus – Laite, joka parantaa ajoneuvojen päästöjenrajoitusjärjestelmän suorituskykyä tyyppihyväksyntään liittyvissä menettelyissä – Laite, joka hidastaa moottorin vanhentumista tai likaantumista – Poikkeuksen soveltamisalan ulkopuolelle jääminen
(Euroopan parlamentin ja neuvoston asetuksen N:o 715/2007 5 artiklan 2 kohdan a alakohta)
(ks. 61 kohta ja tuomiolauselman 4 kohta)
Ratkaisu
1)
Moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta 20.6.2007 annetun Euroopan parlamentin ja neuvoston asetuksen (EY) N:o 715/2007 3 artiklan 10 alakohtaa on tulkittava siten, että tietokoneohjelma, joka on osa moottorinohjausjärjestelmää tai vaikuttaa siihen, on kyseisessä säännöksessä tarkoitettu rakenteeseen kuuluva laite, koska se vaikuttaa päästöjenrajoitusjärjestelmän toimintaan ja vähentää sen tehokkuutta.
2)
Asetuksen N:o 715/2007 3 artiklan 10 alakohtaa on tulkittava siten, että kyseisessä säännöksessä tarkoitetun päästöjenrajoitusjärjestelmän käsitteen alaan kuuluvat sekä pakokaasupäästöjen jälkikäsittelyksi kutsuttavat teknologiat ja strategiat, joilla vähennetään päästöjä jälkikäteen eli niiden muodostumisen jälkeen, että sellaiset teknologiat ja strategiat, joilla pakokaasujen takaisinkierrättämisjärjestelmän tavoin vähennetään päästöjä etukäteen eli niiden muodostumisen aikana.
3)
Asetuksen N:o 715/2007 3 artiklan 10 alakohtaa on tulkittava siten, että kyseisessä säännöksessä tarkoitettuna estolaitteena on pidettävä laitetta, joka havaitsee kyseisessä asetuksessa säädettyjen tyyppihyväksymismenettelyjen kulkuun liittyvät muuttujat, jotta päästöjenrajoitusjärjestelmän suorituskykyä voidaan parantaa kyseisten menettelyjen aikana ja siten saada ajoneuvolle tyyppihyväksyntä, vaikka tällainen parannus voidaan myös havaita satunnaisesti ajoneuvon tavanomaisissa käyttöolosuhteissa.
4)
Asetuksen N:o 715/2007 5 artiklan 2 kohdan a alakohtaa on tulkittava siten, että estolaite, joka parantaa järjestelmällisesti ajoneuvojen päästöjenrajoitusjärjestelmän suorituskykyä tyyppihyväksyntään liittyvissä menettelyissä kyseisessä asetuksessa vahvistettujen päästörajojen noudattamiseksi ja kyseisiä ajoneuvoja koskevan tyyppihyväksynnän saamiseksi, ei voi kuulua tällaisia laitteita koskevasta kiellosta mainitussa säännöksessä säädetyn poikkeuksen – joka koskee moottorin suojaamista vaurioitumiselta tai vahingolta ja ajoneuvon turvallisen toiminnan varmistamista – alaan, vaikka kyseinen laite osaltaan hidastaa moottorin vanhentumista tai likaantumista.